**Mokslo žurnalų redaktorių etika**

1. Savo veikloje vadovaujasi teisingumo, sąžiningumo, garbingumo ir nešališkumo principais.

2. Nustato aiškias taisykles ir reikalavimus redkolegijos nariams, straipsnių autoriams ir recenzentams, jas skelbia ir garantuoja jų laikymąsi.

3. Siekia aukštesnės žurnalo straipsnių kokybės nuolat tobulindamas taisykles ir reikalavimus bei jų vykdymo procedūras. Garantuoja kiekvieno numerio išėjimą laiku ir nustatytą žurnalo periodiškumą.

4. Spręsdamas ar publikuoti straipsnį, remiasi tik jo svarba mokslui, originalumu, aiškumu ir atitikimu žurnalo tematikai.

5. Užtikrina teisingą, nešališką, anoniminį ir savalaikį teikiamų straipsnių recenzavimą.

6. Siekia išvengti konfliktų tarp redaktorių ir leidėjų, redaktorių ir autorių, redaktorių ir recenzentų. Įvykusius konfliktus nenutyli ir sprendžia iki galo, esant reikalui juos vienaip ar kitaip viešina.

7. Sudaro galimybes publikuoti ištaisymus, paaiškinimus ir atsiprašymus, jei tai būtina.

**Mokslo žurnalų recenzentų etika**

1. Sutinka recenzuoti tik tokius straipsnius, kurių tematikoje jo kompetencija pakankama, ir su kurių autoriais neturi interesų konfliktų. Apie nesutikimą recenzuoti galimai greičiau informuoja žurnalo redaktorių, nurodydamas nesutikimo priežastis.

2. Neatsisako recenzuoti straipsnį, motyvuodamas užimtumu, jei tame žurnale skelbė savo straipsnį.

3. Recenzuoja objektyviai, profesionaliai, sąžiningai, geranoriškai ir nešališkai, pateikia recenziją per redaktoriaus nustatytą terminą.

4. Gerbia recenzavimo proceso konfidencialumą, recenzuojamą straipsnį aptaria tik su redaktoriumi.

5. Recenziją teikia rašytiniu pavidalu su aiškia rekomendacija skelbti ar neskelbti straipsnį, įvardydamas trūkumus, kuriuos dar galima pašalinti, kai straipsnį siūloma skelbti, ir labai aiškius sprendimo motyvus, kai straipsnį siūloma neskelbti.

6. Komentuoja straipsnį profesionaliai, objektyviai, nešališkai, išvengdamas asmeniškumų. Privačiai nereiškia nuomonės apie straipsnį, besiskiriančios nuo tos, kuri suformuluota recenzijoje.

7. Įtaręs galimą straipsnio autorių nusižengimą etikai apie tai informuoja redaktorių ir neviešina šio įtarimo, kol redaktorius nebaigs tyrimo.

8. Pirmą recenzentą autoriai pasiūlo patys ir pateikia straipsnio recenziją.

**Straipsnių autorių etika**

1. Teikia spausdinti mokslui vertingus, originalius, nei ištisai, nei dalimis anksčiau nepublikuotus straipsnius, jei nėra nuorodos į jau skelbtą publikaciją.

2. Mokslinių tyrimų metodus, tyrimų duomenis ir rezultatus išdėsto taip aiškiai, kad kiti galėtų juos atkartoti.

3. Savo straipsniuose neteikia kitų mokslininkų idėjų, teiginių, tyrimų metodikos ar jų rezultatų aptarimo be nuorodų į jų autorių publikacijas.

4. Nevykdo straipsnių „tiražavimo“: neskelbia tų pačių tyrimų rezultatų, juos išplėsdami, nežymiai papildydami ir perteikdami kitais sakiniais.

5. Kiekvienas straipsnio autorius sutinka su visais straipsnio teiginiais, yra už juos visus atsakingas ir pasiruošęs visus juos ginti mokslinėje diskusijoje.

6. Suvokia autorystės, bendraautorystės ir padėkos verto įnašo sąvokas.

7. Kiekvienas straipsnio autorius pasirašydamas sutinka, kad įvardyti visi straipsnio autoriai ta eilės tvarka, kuri atitinka jų įnašą į straipsnį, ir yra pasirengęs detalizuoti savo įnašą į kelių autorių straipsnį

8. Institucijų vadovai, redaktoriai ar redakcinių kolegijų nariai teikdami straipsnį nesinaudoja užimamomis pareigomis siekdami išskirtinių sąlygų publikuoti straipsnį.

9. Autoriai vadovaujasi principu, kad straipsnio šaltinių sąraše negali vyrauti savi straipsniai.

10. Taiso straipsnį atsižvelgdami į pagrįstas recenzentų pastabas per redaktoriaus skirtą laiką.

11. Nesiekia neetiškais būdais gerinti savo mokslometrinių rodiklių.

**Straipsnių autorių etika**

Pirmuoju ar pagrindiniu autoriumi laikomas asmuo, kuris vadovavo tyrimui ir įnešė didžiausią indėlį į tyrimo vykdymą ir jo rezultatų interpretavimą. Visi bendraautoriai turi sutikti su autorių eilės tvarka.

Pirmasis autorius turi prioritetinę teisę nustatyti autorių eiliškumą. Nesutinkantys dėl pirmojo autoriaus ar autorių eilės tvarkos gali kreiptis į padalinio vadovus, nesutinkantys su jų sprendimu – į atsakingą už mokslinę veiklą institucijos vadovą

**Pagrindiniai šaltiniai**

Lietuvos mokslo taryba. Mokslinės veiklos etikos principai

Committee on Publication Ethics (COPE). Code of Ethics.